96.		Dohoda o pracovnej činnosti (§ 228a ZP)
Zamestnávateľ:	ABC, s.r.o. so sídlom v Žiline, Ružová ul. č. 10 
a 
zamestnanec: 	Karolína Nová, trvalý pobyt: Prešovská ul. č. 6, 010 01 Žilina, 
		občiansky preukaz evid. č. BP 224485
uzavierajú podľa § 288a Zákonníka práce túto
dohodu o pracovnej činnosti
1.	Dohodnutá práca: upratovanie kancelárií.
2.	Dojednaný rozsah práce v hodinách spolu: 10 hodín týždenne.
3.	Pracovná činnosť bude vykonaná denne v čase: od 16,00 hod. do 18,00 hod.
4.	Dohoda sa uzatvára: od 2. 1. 2023 do 31. 12. 2023.
5.	Zamestnanec vykoná pracovnú úlohu: osobne.
6.	Dojednaná odmena: 200 eur mesačne.
Odmena za vykonanú prácu je splatná a musí byť vyplatená najneskôr do konca kalendárneho mesiaca, ktorý nasleduje po mesiaci, v ktorom sa práca vykonala.
Žilina 2. 1. 2023
					zamestnanec	zamestnávateľ
Poznámka
Na základe dohody o pracovnej činnosti možno vykonávať pracovnú činnosť v rozsahu najviac 10 hodín týždenne. Dohodu o pracovnej činnosti je zamestnávateľ povinný uzatvoriť písomne, inak je neplatná. V dohode o pracovnej činnosti musí byť uvedená dohodnutá práca, dohodnutá odmena za vykonanú prácu, dohodnutý rozsah pracovného času a doba, na ktorú sa dohoda uzatvára. Jedno vyhotovenie dohody o pracovnej činnosti je zamestnávateľ povinný vydať zamestnancovi.
Dôležité upozornenie:
Novela Zákonníka práce – zákon č. 248/2022 Z. z., ktorá nadobudne účinnosť 1. 1. 2023, stanovuje, že na základe dohody o pracovnej činnosti možno vykonávať pracovnú činnosť v rozsahu najviac 10 hodín týždenne alebo 520 hodín v kalendárnom roku, ak ide o výkon sezónnej práce (na tieto účely sa dohoda o pracovnej činnosti označuje ako dohoda o pracovnej činnosti na výkon sezónnej práce). Pri dohode o pracovnej činnosti na výkon sezónnej práce sa do rozsahu pracovnej činnosti započítava aj pracovná činnosť vykonávaná zamestnancom pre toho istého zamestnávateľa na základe inej dohody o pracovnej činnosti na výkon sezónnej práce, resp. priemerný týždenný pracovný čas za dobu trvania dohody, najviac však za štyri mesiace, nesmie presiahnuť 40 hodín.
Sezónnou prácou na účely dohody o pracovnej činnosti na výkon sezónnej práce je pracovná činnosť, ktorá je závislá od striedania ročných období, každý rok sa opakuje a nepresahuje osem mesiacov v kalendárnom roku, 
a)	v poľnohospodárstve pri pestovaní, zbere, triedení a skladovaní vybraných druhov ovocia, najmä jahôd, liesky obyčajnej, bazy čiernej, egrešov, malín, ríbezlí, ruže jabĺčkovej, broskýň, čerešní, marhúľ, nektáriniek, ringlôt, sliviek, jabĺk, hrušiek a višní, viniča, vybraných druhov zeleniny, najmä šalátu, špenátu, cibule, cesnaku, póru, kapusty, kelu, karfiolu, kalerábu, ružičkového kelu, cvikly, mrkvy, reďkvi a reďkovky, petržlenu, špargle, baklažánu, cukety, dyne, kukurice cukrovej, melónu, papriky, tekvice okrem tekvice určenej pre produkciu semien na konzum a lisovanie, uhorky nakladačky, uhorky šalátovej a rajčiakov, zemiakov, chmeľu, osivovej kukurice určenej na kastráciu, rastlinného množiteľského materiálu uvedeného v zákone,
b)	cestovnom ruchu pri preprave osôb po riekach, kanáloch, jazerách alebo iných vnútrozemských vodných cestách vrátane vodných ciest vo vnútri prístavov alebo lodeníc, prenájme a lízingu rekreačných potrieb alebo športových potrieb, prevádzkovaní táborov, prevádzke umelých vodných plôch, prevádzke lanoviek, pozemných lanoviek, lyžiarskych vlekov, prevádzke reštaurácií a pohostinstiev, ak potreba výkonu pracovnej činnosti je priamo závislá od prevádzkovania činností uvedených v zákone, prevádzke ubytovacích zariadení, ak potreba výkonu pracovnej činnosti je priamo závislá od prevádzkovania činností uvedených v uvedenom právnom predpise,
c)	potravinárstve pri spracovaní poľnohospodárskych produktov uvedených v písmene a),
d)	lesnom hospodárstve pri produkcii lesného reprodukčného materiálu, zakladaní, obnove a výchove lesa s cieľom zabezpečiť trvalé plnenie funkcií lesa.